***Daniel 7,25 „… Bude sa pokúšať zmeniť posvätné obdobia a predpisy…“***

Ako vznikajú tradície, mýty a povery? Niekto s niečím príde a ostatní to vezmú ako fakt. Milióny ľudí zachovávajú prvý deň týždňa a veria, že je to tak správne. Domnievajú sa, že nedeľa zodpovedá biblickej sobote. Nikdy si nedali tú prácu, aby sa presvedčili z Biblie, či je to pravda. Prečo kresťania – nasledovníci Krista, nerešpektujú to, čo je v Biblii jasne napísané?

Biblia vyzýva na svätenie soboty. (Ez 20,20) Sobota je predmetom 4. prikázania desatora. (Ex 20,8–11) *„K tomu, čo vám prikazujem, nesmiete nič pridať ani z toho ubrať, ale budete zachovávať príkazy Hospodina, vášho Boha, ktoré vám predkladám!“* (5. Moj 4,2; pozri tiež Ž 89,35) *„Nemyslite si, že som prišiel zrušiť Zákon alebo Prorokov. Neprišiel som zrušiť, ale naplniť.“* (Mat 5,17) Ježiš svätil sobotu. (Luk 4,16) Povedal: *„Sobota bola ustanovená pre človeka, a nie človek pre sobotu! Preto Syn človeka je pánom aj soboty.“* (Mar 2,27-28)

V Biblii sa výraz nedele nevyskytuje. Biblia spomína nedeľu ako prvý deň v týždni. Siedmy deň je naprieč celou Bibliou nazvaný „sobotou“. Sobota je deň, keď máme Boha ctiť a slúžiť mu. Sobota je pamätníkom stvorenia (Gen 2,2-3) a pamätníkom vykúpenia. (Luk 23,53–24,1) Veľa rokov po odchode Krista nachádzame Pavla, ako *„Každú sobotu potom viedol rozhovory v synagóge a presviedčal Židov i Grékov.“* (Sk 18,4)

Rímskokatolícky kardinál James Gibbons (1877–1921) kedysi napísal: *„Môžete čítať Bibliu od Genezis až po Zjavenie a nenájdete jediný riadok, ktorý by schvaľoval svätenie nedele. Písmo kladie dôraz na zachovávanie soboty.”* Výrok Socrata Scholasticka z 5. storočia znie: *„Takmer všetky cirkvi na svete oslavujú sviatosť [Večeru Pána] každý týždeň v sobotu, napriek tomu kresťania v Alexandrii a v Ríme to prestali robiť kvôli nejakým dávnym tradíciám.”*

Prečo práve nedeľa? Jedným z dôvodov bolo, že v nedeľu bol vzkriesený Kristus a tvrdilo sa, že Kristus vlastne schválil bohoslužbu v tento deň. Hlavný dôvod bolo tiež uctievanie slnka medzi pohanmi v Rímskej ríši, kde nedeľa bola dňom slnka (Sunday, Sonntag). Rímski vládcovia vystupovali ako boh - slnko, na mince sa razili symboly slnka a na budovách sa zobrazoval znak slnka. Od všetkých ľudí v ríši sa očakávalo, že prijmú cisárske náboženstvo a budú dodržiavať jeho predpisy. Môžeme sa tiež domnievať, že pri „pokresťanšťovaní“ ríše videla cirkev určité výhody v kompromise s pohanskou kultúrou. Prijatím niektorých predchádzajúcich zvykov sa pohania obracali ku kresťanstvu rýchlejšie. Cisár si prial, aby ľudia Rímskej ríše mali jedno náboženstvo. Prvý občiansky nedeľný zákon bol vydaný 7. marca r. 321 po Kr. za cisára Konštantína.

Kresťania neboli jediní, ktorí sa stali ľahostajnými a postupne kompromitovali svoju vieru. Apoštolská cirkev bola pevná a čistá, ale s druhou a treťou generáciou kresťanov vidíme dôkazy kompromisov a odpadnutia. V prorockých knihách Biblie je zmienka o moci, ktorá sa bude snažiť zmeniť zákon a čas určený na bohoslužby. (Dan 7,25) Podčiarkuje sa vytrvalosť veriacich, ktorí zostanú verní Ježišovi a budú zachovávať Božie prikázania. (Zj 14,12) Korunou stvorenia totiž nebol človek, ale vzťah Pána Boha s človekom, ktorý sa premietal v čase, ktorý Boh pre toto spoločenstvo oddelil a posvätil. Tým časom bola a je sobota. Preto niet divu, že snahou satana je spochybniť a najlepšie odstrániť to, čo je základom a podstatou vzťahu človeka k Pánu Bohu.